钦定古今图书集成/明伦汇编/氏族典/第258卷 > 王秀之
## 钦定古今图书集成/明伦汇编/氏族典/第258卷 > 王秀之

按《南齐书王秀之传》：“秀之，字伯奋，琅邪临沂人也。祖裕，父瓒之。秀之幼时，裕爱其风采。起家著作佐郎、太
子舍人，频转为两府外兵参军，迁太子洗马、司徒左
西属，桂阳王司空从事中郎，不就。出为晋平太守。至
郡期年，谓人曰：‘此邦丰壤，禄俸常充，吾山资已足，岂
可久留，以妨贤路’？上表请代，时人谓王晋平恐富求”
归，还为安成王骠骑谘议，转中郎，又为太祖骠骑谘
议。昇明二年，转左军长史、寻阳太守，随府转镇西长
史、南郡太守。府主豫章王嶷既封王，秀之迁为司马、
河东太守，辞郡不受。加宁朔将军，改除黄门郎，未拜，
仍迁豫章王骠骑长史。于荆州立学，以秀之领儒林
祭酒。迁宁朔将军、南郡王司马，复为黄门郎，领羽林
监，迁长沙王中军长史。世祖即位，为太子中庶子，吏
部郎，出为义兴太守，迁侍中祭酒，转都官尚书，又转
侍中，领射声校尉。出为辅国将军、随王镇西长史、南
郡内史。寻征侍中，领游击将军，未拜，仍为辅国将军、
吴兴太守。隆昌元年卒官，年五十三，谥曰“简子。”